Claus Hjort Frederiksen (V), 2003-11-13:
I beslutningsforslaget pålægges regeringen at ændre arbejdsløshedsforsikringslovens fradragsregler om frivilligt ulønnet arbejde, således at dagpenge- og efterlønsmodtagere sikres fri adgang til at udføre frivilligt ulønnet arbejde i alment velgørende foreninger uden reduktion i dagpenge eller efterløn.
I bemærkningerne henvises der til, at de gældende regler diskriminerer dagpenge- og efterlønsmodtagere, og at de afstedkommer fortolkningsmæssige problemer.
I bemærkningerne henvises der endvidere til, at der i marts 2002 under Kulturministeriet nedsattes et tæskehold, som skulle se på, hvordan man kunne lette arbejdet for den organiserede idræt og andre frivillige.
Et prioriteringsnotat fra november 2002 har vurderet, at de gældende regler udgør en væsentlig barriere for frivilligt arbejde.
Jeg vil gerne indledningsvis slå fast, at det ikke er meningen, at overførselsindkomster skal fungere som offentligt løntilskud til private foreninger.
Når det er sagt, kan jeg oplyse, at jeg har stor forståelse for, at dagpenge- og efterlønsmodtagere skal have ret til at pleje deres fritidsinteresser og deltage i det sociale liv i samfundet.
Arbejdsløshedsforsikringen er fundamentalt baseret på to hensyn, dels at sikre de forsikrede mod de økonomiske konsekvenser af arbejdsløshed, dels at medvirke som et arbejdsmarkedspolitisk instrument til at sikre udbuddet af arbejde og arbejdskraft.
Efterlønsordningen er i dag i høj grad reelt baseret på flere af de samme arbejdsmarkedspolitiske hensyn.
Det er min opfattelse, at vi for at bidrage til at skabe forudsætningerne for, at de ambitiøse økonomiske og beskæftigelspolitiske målsætninger kan gennemføres, på alle områder skal arbejde for, at det lønnede ordinære arbejdsmarked får så stort et rum som muligt på det samlede arbejdsmarked.
Det kræver samtidig, at vi skal være på vagt over for arbejdsformer, som direkte eller indirekte kan fortrænge ordinært arbejde.
Jeg synes, at de gældende regler giver gode muligheder for at udføre en frivillig ulønnet indsats for almennyttige organisationer.
Fritidsaktiviteter medfører ikke fradrag i dagpenge og efterløn, frivilligt ulønnet arbejde, der ikke kan udbydes som almindeligt lønarbejde, kan også udføres uden fradrag, herunder falder en lang række af de aktiviteter, der typisk udføres ulønnet for almennyttige organisationer.
Dertil kommer, at der er særlige regler, der regulerer deltagelsen i visse former for frivilligt arbejde.
Dagpenge- og efterlønsmodtagere kan udføre frivilligt ulønnet arbejde i frivillige organisationer, det være sig sociale, humanitære, kirkelige eller sportslige, i op til gennemsnitligt 4 timer om ugen uden fradrag, selv om det kan udbydes som almindeligt lønarbejde, og når arbejdet blot ikke vedrører primær drift eller vedligeholdelse.
Hvad angår forslagsstillernes henvisning til reglernes fortolkningsmæssige problemer, kan jeg oplyse, at reglerne blev indgående drøftet i en tværministeriel arbejdsgruppe om det private sociale initiativ, der afgav rapport i maj 2001.
Arbejdsgruppens drøftelser mundede ud i, at arbejdsgruppen indstillede, at de gældende regler ikke blev ændret, men at Arbejdsdirektoratet efter drøftelse med de frivillige organisationer forbedrede informationen og vejledningen om reglerne. Arbejdsdirektoratet udgav herefter, i efteråret 2002, en revideret pjece, »Hvad må jeg, når jeg får dagpenge og efterløn?«. I denne forbindelse er pjecen bl.a. blevet udvidet med flere forklarende eksempler, ligesom der i nogle sammenhænge er sket en mere lempelig fortolkning af reglerne.
Revisionen er sket i samarbejde med flere frivillige organisationer.
Dette vil ske i foråret 2004.
Der vil naturligvis i forbindelse med evalueringen blive overvejet, hvorledes eventuelle fortolkningsmæssige problemer kan løses.
Men jeg kan ikke stille i udsigt, at der sker yderligere lempelser af reglerne, idet jeg som nævnt finder, at der med de gældende regler er skabt rimelig balance mellem på den ene side de arbejdsmarkedspolitiske realiteter og på den anden side de lediges og efterlønsmodtagernes mulighed for udfoldelse i frivillige aktiviteter.
Regeringen kan derfor ikke støtte forslaget.